钦定古今图书集成/方舆汇编/职方典/第1297卷 > 《南乡子》〈岭南即事〉李珣
## 钦定古今图书集成/方舆汇编/职方典/第1297卷 > 《南乡子》〈岭南即事〉李珣

兰桡举，水纹开。竞携藤笼采莲来。回塘深处遥相见。
邀同宴，渌酒一卮红上面。

又

《归路近》，扣舷歌。采真珠处水风多。曲岸小桥山月过。
烟深锁。豆蔻花垂千万朵。

又

乘彩舫，过莲塘。棹歌惊起睡鸳鸯。带香游女偎人笑，
争窈窕。竞折团荷遮晚照。

又

倾绿蚁，泛红螺，闲邀女伴簇笙歌。避暑轻船轻浪里，
闲游戏，夹岸荔枝红蘸水。

又

渔市散，渡船稀。越南云树望中微。行客待潮天欲暮，
迷春浦，愁听猩猩啼瘴雨。

又

《相见处》，晚晴天。刺桐花下越台前。暗里回眸深属意。
遗双翠。骑象背人先过水。

又

携笼去，采菱归，碧波风起雨霏霏。趁岸小船齐棹急，
罗衣湿，出向《桄榔》树下立。

又

登画舸，泛清波，采莲时唱《采莲歌》。拦棹声齐罗袖敛，
池光飐，惊起沙鸥八九点。

又

双髻坠，小眉湾，笑随女伴下春山。玉纤遥指花深处，
争回顾。孔雀双双迎日舞。